送路司諫侍從叔赴洪州
作者：李端
朝代：唐

paragraphs: 郄超本絕倫，得意在芳春。
勳業耿家盛，風流荀氏均。
聲名金作賦，白皙玉爲身。
斂笏辭天子，乘龜從丈人。
度關行且獵，鞍馬何躞蹀。
猿嘯暮應愁，湖流春好涉。
潯陽水分送，于越山相接。
梅雨細如絲，蒲帆輕似葉。
逢風燕不定，值石波先疊。
樓見遠公廬，船經徐穉業。
邑人多秉筆，州吏亦負笈。
村女解收魚，津童能用檝。
唯我有荆扉，無成未得歸。
見君兄弟出，今日自霑衣。